FI Euroopan unionin virallinen lehti CE 88/124

(2004/C 88 E/0132)

KIRJALLINEN KYSYMYS E-2988/03

esittäjä(t): Bart Staes (Verts/ALE) ja Jan Dhaene (Verts/ALE) komissiolle

(9. lokakuuta 2003)

Aihe: Toimintasuunnitelma ”Metsälainsäädännön soveltamisen valvonta, metsähallinto ja puukauppa (FLEGT)”

Komissio ehdotti 21. toukokuuta 2003 FLEGT-toimintaohjelmaa. Useat asiasta kiinnostuneet kansalaisjärjestöt ja monet jäsenvaltiot, jotka ovat tehneet aloitteen laittoman puunkorjuun torjumiseksi maailmanlaajuisesti, pitävät asiakirjaa edistysaskeleena ja lähtökohtana tulevalle lainsäädäntötyölle.

Asiakirjan (1) ilmestymisen jälkeen oli kuitenkin hiljaista, eikä komissio näyttänyt ryhtyvän jatkotoimiin toimintaohjelman täytäntöönpanemiseksi.

Minkälaisia tavoitteita ja minkälaisen aikataulun komissio asettaa FLEGT-toimintasuunnitelman täytäntöönpanemiseksi? Mitkä ovat tämän aikataulun mukaan tärkeimmät toimet kesäkuuhun 2004 mennessä?

Mikä pääosasto tulee olemaan vastuussa ohjelman täytäntöönpanosta ja mitkä välineet otetaan käyttöön?

Suunnitteleeko komissio FLEGT-ohjelmaa koskevan lainsäädäntötyön jatkamista?

Myös tulevissa jäsenvaltioissa laiton puunkorjuu on vakava ongelma. Aikooko komissio ryhtyä erityisiin toimiin ongelman ratkaisemiseksi tulevissa jäsenvaltioissa sekä ennen niiden liittymistä että liittymisen jälkeen?

Poul Nielsonin komission puolesta antama vastaus

(5. joulukuuta 2003)

Komissio on tehnyt työtä varmistaakseen, että EU:n toimintasuunnitelma ”Metsälainsäädännön soveltamisen valvonta, metsähallinto ja puukauppa” (FLEGT) pantaisiin nopeasti täytäntöön. Neuvoston päätelmät hyväksyttiin maatalousministereiden neuvostossa 13. lokakuuta 2003. Komissio odottaa edelleen vastausta parlamentilta.

Mittavia kuulemisia on aloitettu eri sidosryhmien keskuudessa, ja tiivis yhteydenpito on käynnistetty jäsenvaltioiden, kansalaisjärjestöjen sekä Euroopan puuteollisuusyritysten kanssa. Yhteyksiä on luotu myös potentiaalisiin kumppanuusmaihin, joilla on maailman suurimpia puuntuotantoalueita, ja tulokset ovat olleet rohkaisevia. Indonesian kanssa aloitetut keskustelut ovat erittäin hyvässä vaiheessa.

Helpottaakseen neuvotteluja Afrikan kanssa komissio myönsi hiljattain 500 000 euron määrärahan tukeakseen Afrikan metsälainsäädännön soveltamisen valvontaa ja metsähallintoa koskevaa hanketta (AFLEG) käsitellyttä Afrikan ministerikonferenssia, jossa yli 30 Afrikan maata antoi päättäväisen sitoumuksensa laittoman puunkorjuun torjumiseksi.

Seuraavassa vastaukset kysymyksessä esiin nostettuihin erityisiin aiheisiin:

1. Täytäntöönpanosta vastaavat kehitysyhteistyön ja ympäristöasioiden pääosastot tiiviissä yhteistyössä muiden pääosastojen, varsinkin ulkosuhteiden, kauppapolitiikan, EuropeAid-yhteistyötoimiston, verotuksen ja tulliliiton, yritystoiminnan sekä sisämarkkinoiden pääosastojen kanssa. Alussa tukiresursseja myönnetään trooppisia metsiä koskevasta budjettikohdasta. Määrärahoja on myös saatavilla eräistä maa- ja aluekohtaisista strategioista. Komissio aikoo ehdottaa, että metsäalan hallinto sisällytettäisiin maakohtaisiin strategia-asiakirjoihin välitarkistuksen yhteydessä sellaisissa maissa, joissa tämä asia lukeutuu tärkeimpien painopisteiden joukkoon.

2. Vuonna 2004 komissio aikoo esittää ehdotuksen asetukseksi toimintasuunnitelman täytäntöönpanemiseksi. Kyseinen asetus toimii lähtökohtana vapaaehtoiselle kumppanuushankkeelle, jolla valvotaan puun laitonta vientitoimintaa. Keskustelut ja kuulemiset on aloitettu puuntuotantomaiden kanssa, ja niitä jatketaan edelleen, koska tavoitteena on luoda kumppanuussopimuksia, joita tarvitaan täytäntöönpanon tukemisessa. Suunnitteilla ei ole uutta lainsäädäntöä, joka liittyisi FLEGT-toimintasuunnitelman yhteydessä käsiteltäviin ongelmiin. Lähitulevaisuudessa on kuitenkin tarkoitus aloittaa tutkimus mahdollisista uusista lainsäädännöllisistä vaihtoehdoista, ja tätä aihetta tarkastellaan uudelleen tästä työstä saatujen tulosten pohjalta.

3. Ehdokasmaat jäävät toimintasuunnitelman soveltamisalan ulkopuolelle. Komissio ei aio ryhtyä mihinkään erityistoimiin ennen kuin ehdokasmaat liittyvät unioniin, vaan pikemmin se aikoo kehittää strategian, joka perustuu niiden tulevaan osallistumiseen EU:n yhtenäismarkkinoihin. Komissio aikoo osallistua tätä aihetta käsittelevien vuonna 2004 järjestettävien Euroopan metsien suojelun ministerikokousten (MCPFE) työskentelyyn, jonka yhteydessä arvioidaan myös ongelman laajuutta Euroopassa.

(1) KOM(2003) 251 lopullinen.